**ברכה למכללת אורנים לשנת ה 70**

 חברי סגל, חברי התנועה הקיבוצית ואורחים נכבדים.

כאשר מכללה מפוארת כמו אורנים חוגגת 70, זו חגיגה לא רק לסטודנטים ולסגל הבאים בשעריה. מדובר ביום חג לכל מי שהחינוך בארץ חשוב לו, כמו גם לתנועה הקיבוצית כולה שהקימה את המקום הקסום הזה לפני 70 שנים.

מכללת אורנים הוקמה ב 1951 כמוסד להכשרת גננות ומורים בקיבוצים מתוך תפיסת עולם הרואה בחינוך נדבך מרכזי בבניית חיים טובים יותר. עם השנים הפך הסמינר שיועד לבני קיבוצים למכללה המזמנת לשעריה סטודנטים מכל רחבי המדינה החפצים בלימודי חינוך, הוראה והשכלה כללית. כיום, מונה המכללה אלפי סטודנטים ואנו גאים להיות בשורה הראשונה של המכללות לחינוך במדינת ישראל.

אם יש דבר שמכללת אורנים מצטיינת בו מעבר לרמת הלימודים הגבוהה, הרי זו ההבנה שבחינוך, ההוויה קובעת את התודעה. כמכללה, איננו מסתפקים רק בלימוד על חשיבותם של ערכים בחינוך אלא מיישמים זאת ביום יום. אורנים דוגלת בטיפוח המעורבות החברתית בדרכים שונות. אם זה באמצעות פעילויות כמו ק.מ.ה ועמותת דרכים או מעורבות ישירה של הסטודנטים והסגל בפרויקטים חברתיים שונים. במשך שנים אנו גאים בעובדה שבאורנים לומדים מורים ומחנכים לעתיד הרואים בחינוך ייעוד. המטרה המרכזית שאנו שמים לעצמנו היא להכשיר מחנכים מובילים שיהיו כל אחד ואחת מהם, מנהיגים בקהילה בה הם חיים.

מילים כמו סובלנות, כבוד האדם, שוויון ושותפות, אינן סיסמאות הנאמרות בכיתה, אלא דרך חיים שהמכללה על כל יושביה מקפידה ליישם ביום יום, בכל מקום וכלפי כל אחת ואחד. אנו מקפידים על קיומו של קמפוס רב תרבותי המבוסס על ריבוי זהויות ואם יש משהו שאנו גאים בו, הרי זה האווירה המכילה והמקבלת הקיימת באורנים. אנו רואים במכללה, מיקרוקוסמוס שהיינו רוצים שיהווה דוגמה למדינה כולה.

כיו"ר המכללה, אני פוגש בכל שבוע במסעותי ברחבי הארץ בוגרת או בוגר אורנים שנזכרים בערגה בימים בהם למדו במכללה ולכולם, תמיד, יש זיכרונות של אהבה וכבוד למקום שהם קוראים לו "מקום קסום".

אין זה סוד שמערכת החינוך בארץ סובלת מחוליים שונים הדורשים תיקון. מכללת אורנים, בדרכה שלה, מנסה בכל יכולתה לתרום לחיזוקה של המערכת הזו ומספקת לאורך שנים, מורים איכותיים שמלמדים ומחנכים אלפי ילדים ונערים ברחבי הארץ כולה.

בחג ה 70 של המכללה יש מקום להוקיר תודה לאנשי הסגל הרבים שעברו בשערי המכללה לאורך השנים. לראשי המכללה שהובילו כל אחד בתורו וליו"ר וחברי הוועד המנהל לדורותיהם. תודה מיוחדת מגיעה לתנועה הקיבוצית שמלווה מקרוב בתחושת שליחות את המקום לאורך שנים תוך דאגה לצמיחתו המתמדת.

בשם הוועד המנהל, אני מברך את כל מי שהיגיע לכאן הערב להיות שותף לחגיגות ה70 של מכללת אורנים.

חג שמח,

גברי ברגיל – יו"ר הוועד המנהל